《自曲靖回至杨林观田家刈穫有成》
明代·童轩

輶车至杨林，秋日正卓午。时维九月候，䆉稏满滇土。

田家急收穫，处处筑场圃。瓯窭亦满沟，牛载更儿负。

筋力诚乃疲，腰背若伛偻。所愿在有秋，不复辞此苦。

宁知输官仓，所得遗几许。贫家计口食，岁暮复贷举。

因思井田制，百亩什一取。是时人足食，狼戾厌禾稌。

呼醪击肥鲜，含哺醉起舞。此乐不复见，使我热衷腑。

所冀良有司，善政去苛虎。捍吏不打门，疮孔或少补。

作诗告民牧，殷勤为摩抚。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。